L-arka għand Għobededom U David ħa l-parir tal-fizzjali tal-eluf u l-mijiet u tal-kapijiet kollha. David imbagħad kellem lill-ġemgħa kollha ta' Iżrael: "Jekk intom jidhrilkom li hu tajjeb, u jekk inhu ġej mill-Mulej, Alla tagħna, nibagħtu għal ħutna li għad fadal fl-art ta' Iżrael, u magħhom il-qassisin u l-Leviti, fl-ibliet tal-mergħat tagħhom, biex jinġabru magħna, u nġibu l-arka ta' Alla tagħna għandna, għax ma fittixnihiex fi żmien Sawl." U l-ġemgħa kollha qablet li jsir dan, għax għoġbot din il-ħaġa lill-poplu kollu. Għalhekk David laqqa' lil Iżrael kollu minn Siħor tal-Eġittu sa dħul Ħamat, biex iġibu l-arka ta' Alla minn Kirjat-ġegħarim. U tala' David u Iżrael kollu Bagħla, lejn Kirjat-ġegħarim ta' Ġuda, biex italla' minn hemm l-arka ta' Alla , li ġġib l-isem tal-Mulej li qiegħed fuq il-kerubini. U għabbew l-arka ta' Alla fuq karru ġdid, mid-dar ta' Abinadab; u Għużża u Aħiju kienu jsuqu l-karru. U David u Iżrael kollu bdew jaqbżu u jiżfnu bil-ferħ quddiem Alla b'kemm kellhom saħħa, bl-għana u bid-daqq taċ-ċetri, tal-arpi u t-tnabar, iċ-ċnieċel u t-trombi. Xħin waslu ħdejn il-qiegħa ta' Kidon, il-gniedes tfixklu, u Għużża medd idu biex iżomm l-arka. U l-Mulej għadab għal Għużża, u ħabat għalih talli medd idu fuq l-arka, u baqa' mejjet tal-post quddiem Alla. David għela għax il-Mulej laqat lil Għużża, u sejjaħ il-post: Pereż-għużża sal-lum. Dakinhar David ħass ruħu beżgħan quddiem Alla u qal: "Kif nista' ndaħħal l-arka ta' Alla għandi?" U David ma riedx idaħħal l-arka għandu fil-belt ta' David, imma ħadha fid-dar ta' Għobededom, il-Gitti. U l-arka ta' Alla baqgħet f'dar Għobededom, f'daru, għal tliet xhur sħaħ; u l-Mulej bierek id-dar ta' Għobededom u kulma kellu.